SQ ดิ่ง 12% รับแรงกดดันกำไร Q2 เหลือ 48 ลบ. หลังหยุดย้ายสายพาน “แม่เมาะ-หงสา”
SQ ดิ่ง 12% โบรกคาดราคาหุ้นลดลงจากแรงกดดันของกำไรไตรมาส 2/2564 ที่หดตัว 80% เหลือ 48 ล้านบาท หลังหยุดเคลื่อนย้ายสายพานโครงการ “แม่เมาะ-หงสา” ส่งผลให้มีค่าใช้จ่าย รวมถึงฝนเริ่มตกมากขึ้น แนะ “เก็งกำไร” เป้า 3.30 บาท
SQ ดิ่ง 12% โบรกคาดกำไร Q2 ลด 80% เหลือ 48 ลบ. หลังหยุดย้ายสายพาน “แม่เมาะ-หงสา” กดหุ้นลงระยะสั้น แนะ “เก็งกำไร”
11 ส.ค. 2564

ผู้สื่อข่าวรายงานว่า วันนี้ (11 ส.ค. 64) ราคาหุ้น บริษัท สหกลอิควิปเมนท์ จำกัด (มหาชน) หรือ SQ ปิดตลาดเช้า อยู่ที่ระดับ 2.40 บาท ลดลง 0.32 บาท หรือ 11.76% โดยทำจุดสูงสุดที่ 2.50 บาท และทำจุดต่ำสุดที่ 2.34 บาท ด้วยมูลค่าการซื้อขาย 67.21 ล้านบาท

บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ว่า SQ ได้ประกาศผลประกอบการไตรมาส 2/2564 โดยมีกำไรลดลงเหลือ 48 ล้านบาท ซึ่งลดลง 80% จากไตรมาสก่อนหน้า และลดลง 4% จากงวดเดียวกันของปีก่อน เนื่องจากไตรมาสนี้มีภาษีจ่ายที่สูงถึง 21 ล้านบาท ในขณะที่ไตรมาสก่อนและปีก่อน มีภาษีได้รับคืน
โดยไตรมาส 2/2564 มีกำไรก่อนจ่ายภาษีเท่ากับ 69 ล้านบาท ลดลง 67% แต่เพิ่มขึ้น 43% จากงวดเดียวกันของปีก่อนหน้า นอกจากนี้ในไตรมาส 2/2564 ได้มีการหยุดเคลื่อนย้ายสายพานของโครงการแม่เมาะ 8 และ หงสา ส่งผลให้มีค่าใช้จ่าย รวมถึงฝนเริ่มตกมากขึ้น ทำให้อัตรากำไรขั้นต้นปรับลดลงเหลือ 18.4% จากไตรมาสก่อนหน้า 30.3% แต่ดีขึ้นจากปีก่อน 15.5% และทำให้ยอดรับรู้รายได้จากการขุดขนดินและถ่านหินปรับลดลงเหลือ 1,107 ล้านบาท ซึ่งลดลง 9% จากไตรมาสก่อนหน้า และลดลง 1% จากงวดเดียวกันของปีก่อน
อย่างไรก็ตาม นักวิเคราะห์ คาดการณ์ว่า ราคาหุ้นซื้อขายบน Valuation ที่ถูก โดยซื้อขาย P/E ปี 2564 ที่ต่ำ 9.3 เท่า และ P/BVเท่ากับ 1.2 เท่า โดยได้ประเมินราคาเป้าหมายด้วยวิธี DCF (WACC = 8%) เท่ากับ 3.3 บาท คงแนะนำ ซื้อเก็งกำไร แต่กำไรไตรมาส 2/2564 ที่ลดลง ซึ่งจะกดดันราคาหุ้นในระยะสั้น โดยให้เป้าหมายอยู่ที่ 3.30 บาท